Kuqhamuka Udlakela eHarare
Kodwa isikhulumeli samapholisa, u Senior Assistant Commissioner Charity Charamba uthi kubotshwe abantu abangamatshumi amathathu kade betshengisela.
HARARE, BULAWAYO — Kuqhamuke udlakela eHarare amapholisa aze akhalisa imibhobho uzulu ekhonona ngomumo wezomnotho elizweni kulandela ukutshengisela kwabakubhizimusi lokuthwala uzulu okuqale eEpworth le Ruwa. Umkhokheli wenhlanganiso ye National Vendors’ Association, uMnumzana Stan Zvorwadza, nguye kade ekhokhela ukutshengisela lokhu. Ezinye zezikhalazo zabo ngezokuthi bafuna umsekeli kamongameli uMnu. Phelekezela Mphoko, umphathintambo esigabeni seMatebeleland North, umnumzana Cain Mathema lomsekeli wesikhulumeli edale lephalamende unkosikazi Marble Chinomona ukuba basuke emahoteleni lapho abahlala khona selokhu bakhethwa kulezo zikhundla kusukela phose iminyaka embili edluleyo. Omunye wabekade betshengisela laba uTafadzwa Chiyangwa wembe phansi ethi yena labanye bakhe bazoqhubekela phambili ngalokhu kutshengisela kuze kulungisiswe isimo somnotho elizweni. Lokhu kutshengisela kuza ngemva kwezehlakalo ezithe zaba khona emgwaqweni oya e Mabvuku le Ruwa lapho abahambisa izimota ezithwala abantu bevuke ubhova kwaqhamuka ukulwisana lamapholisa bekhonona ngokwanda kwabo emgwaqweni kanye lokuba ebahlawulisa imali ezinengi sikhathi sonke. Kodwa isikhulumeli samapholisa, u Senior Assistant Commissioner Charity Charamba utshele umhlangano lentathelizindaba esigodlweni samapholisa i Police General Headquarters eHarare, ukuba amapholisa azojezisa kanzima wonke otholakala elomlandu wokutshotshozela lokhu kutshengisela. UCharamba uthi kubotshwe abantu abedlula amatshumi amathathu ekutshengiseleni kwanamuhla. KoBulawayo bekuthule namhla lalobanje amapholisa eke ahambahamba elezinja edolobheni kodwa abahlali bakoBulawayo sebephume mngceke besekela inyathelo lokutshengisela elithethwe yizakhamuzi zeHarare bethi kulilungelo labo njalo bakhangelele ukuthi kuchaphakele lakoBulawayo ngoba ilizwe libhekane lokoma komnotho kanye labathi yikuncindezelwa nguHulumende. UNkosikazi Barbra Tanyanyiwa ongumongameli weCommercial Workers Union in Zimbabwe engumabhalane njalo waboMama eZimbabwe Congress of Trade Union, uchaze ukuba okwenziwa yizakhamizi zesigodlweni kuyinto enhle kakhulu ngoba abantu sebebekezele kwenela njalo uhulumende kumele azi ukuthi abantu yibo ababusayo kumele bebalalele hatshi ukubatshaya. UNkosokazi Grace Mathe ongumgcinisihlalo wabomama kuZimbabwe Congress of Trade Union koBulawayo usekele amazwi kaNkosikazi Tanyanyiwa ethi amapholisa kawayekele ukutshaya abantu abatshengiselayo ngoba kulilungelo labo ukutshengisela ukukusisekelo sombuso. Abantu bathi kwanele sekumele uhulumende alalele njalo umumo oseHarare kumele ufike koBulawayo. Unobhala jikelele wePeoples Democratic Party koBulawayo, uMnunzana Bekithemba Nyathi yena uchaze ukuba ukutshengisela okuseHarare kuyinto enhle kakhulu ngoba abantu yibo asebekhethe ukutshengisela kungelabandla lezombusazwe elikukhokhelayo ethi abantu bayakhuluma uHulumende kalalele. Kusukela kunyanga edlule, abantu bezimbabwe baqale ukutshengisela besola ukusweelka kwwemali ebhanga, ukwalelwa ukuthenga impahla kwamanye amazwe kunye lokuhlukuluzwa ngamapholisa befuna ukufumbathiswa imali kodwa uhulumende engathathi nyathela elithokozisa uzulu. UZulu weZimbabwe ubhekane lodubo lokuswela imali emabhanga, imisebenzi lendlala njalo lomumo wezomnotho umi manzonzo. Ibandla leMDC-T lithi ukutshengisela okwenzakalayo endaweni ezitshiyeneyo zelizwe ngumkhosi wokuthi uMongameli Mugabe sokumele asuke esikhundleni ngoba esehlulekile ukubusa kuhle. Embikweni eliwethule namuhla, ibandla leli lithe lima lozulu ekutshengiseleni okuqale eBeitbridge ngeviki edluleyo njalo osokufike eMutare leHarare abantu bekhonona ngombuso weZanu PF. Ukuhlaziya udaba lolu sixhume ingcwethi kwezombusazwe uMnu Brilliant Mhlanga. uCharamba wengeza ethi bayaziwa abatshotshozela loludlakela ngoba bethumela imibiko ngendlela zakulezi nsuku ezobulembu, iInternet wathi bezajeziswa kanzima. Lokhu kugcizelelwe langu Chief Superintendent Paul Nyathi obekhona laye kulomhlangano lentathelizindaba. UChief Superintendent Nyathi uxwayise uzulu ukuba uzojeziswa kanzima engaqhubeka esona impahla kanye lokwenza udlakela. Bekungumakiti lomangoye abahambisa izimota ezithwala uzulu emizini ebalisa i Ruwa, Epworth, Mabvuku le Tafara, abantu bexotshanisana lamapholisa kungela mota ebivunyelwa ukungena edolobheni abemitshova bethi ngoba sebekhathele ngokwenza kwamapholisa emigwaqweni behlawuliswa imali enengi kuthiwa batholakale belamacala. Kusenjalo imibiko ithi bekungesifanayo edolobheni leBindura uzulu ekhonona phezu kokwenzakala emabhanga lapho bevula lokuvalwa ngesikhathi abasifunayo befuna ukutshisa izakhiwo zikahulumende eMutungagore Complex. Kubikwa engekho obotshiweyo kulesi sehlakalo amapholisa eyanelise ukubaxotshanisa lanxa eke wehluleka ngaphambilini. Abekade betshengisela eHarare laba bebehlabela ingoma ezigcwele ukuthukuthela.